In nomine sanctæ et individuæ trinitatis, Rodulfus gratia Dei rex. Regiæ celsitudinis magnificentia solemniter exigit ut fideles nostros claros debeamus honoribus sublimare. Idcirco cognoscat totius regni nostri venerabilis fidelitas, quia accedens ad mansuetudinem nostram Gozfredus comes satis reverenter expetiit, ut Tedelgrino, Nevernensis ecclesiæ presuli, quasdam res potestatis nostræ quas ei in beneficium dederamus, regii precepti institutionne confirmaremus. Cujus petitionibus eo promtissime cessimus quo magis eos nostris servitiis habiliores et promptiores esse cognoscebamus. Ideoque ad deprecationem jamdicti fidelis nostri jussimus prefato antistiti hoc regale preceptum fieri, in quo confirmando decernimus et decernendo firmamus, ut Amangias villam cum ecclesiis duabus ad se pertinentibus Biliacum videlicet et monasteriolum in pago Eduensi situm, et quartam partem Briennonis villæ in pago Nevernensi cum ecclesiis similiter duabus, quarum altera vocatur sancta Genovefa, altera Cavaroca, quatenus destinatus pontifex et successores ejus diebus vitæ suæ teneant atque possideant, eo servato tenore ut ex Amangiis nonas et decimas sancto Symphoriano et decem solidos denariorum ad refectionem fratrum ejusdem loci per singulos annos exsolvant et ex Briennone sancto Andreæ ejusque rectori nichillominus reddant. Ut autem hujus nostræ munificentiæ largitio firmior habeatur et stabilis conservetur, manu propria eam firmavimus et anuli nostri impressione jussimus sigillari. Signum Rodulfi gloriosissimi regis. Hugo cancellarius ad vicem Ansuli episcopi recognovit et subscripsit. Actum Autissiodoro II idus decembris, indictione VI, anno XIII, regnante gloriosissimo rege Rodulfo.